Earth, Wind & Fire
Store norske leksikon,Kunst og estetikk,Musikk,Populærmusikk,Disko
Earth, Wind & Fire er ei amerikansk soulgruppe som ble dannet i Chicago i 1970 av trommeslageren, komponisten og sangeren Maurice White (1941–2016). Med sin spesielle blanding av soul, funk, pop, disco og elementer fra jazz og afrikansk musikk var Earth, Wind & Fire et av de største navnene i 1970-årenes amerikanske populærmusikk. De ble også berømt for sitt sceneshow, inspirert av egyptisk mytologi.
Besetningen har skiftet en del, men etter gjennombruddet i 1975 med hitene Shining Star og That's The Way Of The World besto bandet også av Maurices brødre Fred White (1955–2023; trommer) og Verdine White (født 1951; gitar), Philip Bailey (født 1951; falsettvokal), Ralph Johnson (født 1951; trommer), Larry Dunn (født 1953; keyboard), Al McKay (født 1948; gitar), Johnny Graham (født 1951; gitar) og Andrew Woolfolk (1950–2022; saksofon, fløyte).Disse ni medlemmene fikk stor suksess med singlene Sing A Song i 1975; Getaway og Saturday Nite i 1976; Serpentine Fire i 1977; Fantasy, Got To Get You Into My Life og September i 1978; discolåta Boogie Wonderland (et samarbeid med The Emotions) og balladen After The Love Has Gone i 1979; samt albumene Gratitude (1975; live); Spirit (1976), All 'N All (1977), I Am (1979) og Faces (1980).Fra 1976 var Earth, Wind & Fire utvidet med blåserrekken The Phenix Horns, som på 1980-tallet spilte på en rekke plater med kjente artister. Foran albumet Raise! (1981) og dets store hit Let's Groove ble McKay erstattet av gitaristen Roland Bautista (1951–2012). Deretter sank platesalget, og bandet ble oppløst i 1984. Det ble reorganisert i 1987 av Verdine og Maurice White, Bailey, Woolfolk og Johnson, men uten å gjenvinne sin tidligere posisjon. Maurice White, som hadde vært vokalist sammen med Bailey, sluttet å turnere i 1996 etter å ha fått Parkinsons sykdom, men han fortsatte likevel å medvirke på platene.Earth, Wind & Fire var per 2020 ledet av Philip Bailey, Ralph Johnson og Verdine White. Bailey har gitt ut en rekke soloplater siden 1983, hvorav de fleste er innen gospelgenren. Han fikk en stor duetthit med Phil Collins i 1984 med Easy Lover. Les mer i Store norske leksikon musikk Eksterne lenker Earth, Wind & Fire